કુફરી પહોંચતાવેંત પહેલી નજરે જ એવી પ્રતીતિ થઈ કે અહીં નિરાંતે થોડા દિવસ ગાળવા જોઈએ. સમુદ્ર સપાટીથી આશરે અઢી હજાર મીટરની ઊંચાઈએ આવેલું કુફરી શિમલાથી માત્ર 16 કિલોમીટર જ દૂર છે. આ સ્થળની ખાસિયત એ કે એની આસપાસનો વિસ્તાર સાહસસફરીઓને જલસો કરાવી દે એવો છે, જેમ કે ટ્રેકિંગ-હાઈકિંગ, વગેરે ઔલી આજે સ્કીઈંગ માટે બેસ્ટ ગણાય છે, પણ આપણે ત્યાં બરફીલા પર્વતોના ઢોળાવ પર સ્કીઈંગની મજા માણવાની શરૂઆત કુફરીથી થયેલી. વાત છે લગભગ 1953-1954ની. આ માટે ખાસ એક વિન્ટર સ્પોર્ટ્સ કલબની સ્થાપના કરવામાં આવેલી ને 1955માં એક સ્કીઈંગ કાર્નિંવલનું આયોજન પણ કરવામાં આવેલું. જો કે ગ્લોબલ વોર્મિંગને કારણે વાતાવરણમાં જબરદસ્ત ફેરફાર થવાથી આજકાલ પહેલાં જેવી હિમવર્ષા થતી નથી. હવે તો સ્કીઈંગ કાર્નિવલ પણ ભૂતકાળની વાત બની ગયો છે. છેલ્લે 1968-1969માં કાર્નિવલ યોજાયો હતો. જો કે કુફરીમાં અમે જ્યાં ત્યાં ગયાં ત્યાં ત્યાં સ્થાનિક રહેવાસીઓ આ કાર્નિવલને સાંભરતા હતા. એમ તો ડિસેમ્બરથી ફેબ્રુઆરી અને માર્ચના પહેલા સપ્તાહ સુધી અહીં સ્કીંઈંગની મજા માણી શકાય છે.